Spaanse La Liga hervat straks in Junie | Netwerk24
23 Mei 2020 16:55
Lionel Messi tydens 'n kragmeting tussen sy klubspan, Barcelona, en Real Betis in 2019 in Seville, Spanje. Foto: Getty Images
Die Spaanse sokkerliga La Liga sal op 8 Junie hervat nadat dié land se eerste minister, Pedro Sánchez, Saterdag die groen lig daarvoor gegee het.
Alle sokker in Spanje is in Maart weens die uitbreek van die Covid-19-virus op ys geplaas, hoewel van die klubs reeds na die oefenveld toe teruggekeer het.
Die ringkoppe van die La Liga moet nog die presiese datum aandui waarop die aksie sal hervat, maar die liggaam se president, Javier Tebas, het tevore gesê hy hoop dat dit op 12 Junie sal wees.
"Spanje het gedoen wat gedoen moes word en daar kan nou nuwe horisonne vir almal wees. Die tyd het aangebreek om die meeste van ons daaglikse aktiwiteite te hervat.
"Spaanse sokker het 'n groot gevolg, maar dit is nie die enigste ontspanningsaktiwiteit wat sal hervat nie," het Sánchez Saterdag gesê.
Spanje is een van die lande wat die ergste getref is deur die uitbreek van die koronavirus, met 27 940 sterfgevalle wat teen Saterdag volgens die Wêreldgesondheidsorganisasie se webtuiste in die land aangemeld is.
Die sterftesyfer het egter drasties afgeneem, met slegs 56 gevalle wat Vrydag aangemeld is. Spanje het ook reeds begin om sy streng maatreëls ten opsigte van die staat van inperking te verslap. – Reuters, Sportredaksie